Marţi seara, 14 februarie 2017, în jurul orelor 18:45, un jandarm din cadrul Inspectoratului de Jandarmi Judeţean Vâlcea, care se afla în timpul său liber, a găsit în bancomatul băncii Garanti, din zona Hermes, suma de 2700 lei. El nu a stat pe gânduri şi a luat legătura cu Poliţia Vâlcea, anunţând incidentul.

Imediat, la bancomatul respectiv au ajuns poliţiştii, care au ridicat suma de bani şi au început cercetările pentru a afla cine este persoana care şi-a uitat banii. În cursul zilei de miercuri, în urma verificărilor efectuate de lucrătorii de poliţie din cadrul Inspectoratului de Poliţie Judeţean Vâlcea, persoana a fost identificată, iar suma de bani a fost restituită integral păgubitului.

“Gestul colegului nostru se încadrează într-o stare de normalitate şi ţinem să-l felicităm pentru buna-credinţă de care a dat dovadă şi face o mare onoare armei jandarmi” – precizează IJJ Vâlcea.